CELEX: C2006/010/33
Language: et
Date: 2006-01-14 00:00:00
Title: Kohtuasi C-416/05: Euroopa Ühenduste Komisjoni  24. novembri 2005.  aasta hagi Luksemburgi Suurhertsogiriigi vastu

14.1.2006   
            
            
               ET
            
            
               Euroopa Liidu Teataja
            
            
               C 10/17
            
         Euroopa Ühenduste Komisjoni 24. novembri 2005. aasta hagi Luksemburgi Suurhertsogiriigi vastu
   (Kohtuasi C-416/05)
   (2006/C 10/33)
   Kohtumenetluse keel: prantsuse
   Euroopa Ühenduste Komisjon esitas 24. novembril 2005 Euroopa Ühenduste Kohtule hagi Luksemburgi Suurhertsogiriigi vastu. Hageja esindajad on C. F. Durand ja F. Simonetti, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1.
            
            
               tuvastada, et kuna Luksemburgi Suurhertsogiriik ei ole võtnud vajalikke meetmeid Euroopa Ühenduste Kohtu 2. oktoobri 2003. aasta otsuse kohtuasjas C-89/03, mis käsitleb direktiivi 93/15/EMÜ (1) Luksemburgi õigusesse ülevõtmata jätmist, täitmiseks, siis on Luksemburgi Suurhertsogiriik rikkunud Euroopa Ühenduse asutamislepingu artiklist 228 lõikest 1 tulenevaid kohustusi;
            
         
               2.
            
            
               kohustada Luksemburgi Suurhertsogiriiki maksma Euroopa Ühenduste Komisjoni arvele “Euroopa Ühenduse omavahendid” trahvi 9000 eurot kohtuasjas C-89/03 tehtud otsuse täitmisega viivitamise iga päeva eest alates käesolevas asjas kohtuotsuse tegemise päevast kuni kohtuasjas C-89/03 tehtud otsuse täitmiseni;
            
         
               3.
            
            
               mõista kohtukulud välja Luksemburgi Suurhertsogiriigilt.
            
         Väited ja peamised argumendid
   Euroopa Kohus tuvastas 2. oktoobri 2003. aasta otsuses kohtuasjas C-89/03: Euroopa Ühenduste Komisjon v. Luksemburgi Suurhertsogiriik, et “kuna Luksemburgi Suurhertsogiriik ei jõustanud vajalikke õigus- ja haldusnorme nõukogu 5. aprilli 1993. aasta direktiivi 93/15/EMÜ tsiviilotstarbeliseks kasutamiseks mõeldud lõhkematerjalide turuletoomist ja järelevalvet käsitlevate sätete ühtlustamise kohta täitmiseks, siis on Luksemburgi Suurhertsogiriik rikkunud sellest direktiivist tulenevaid kohustusi”.
   Komisjon juhtis 7. novembri 2003. aasta kirjas Luksemburgi ametiasutuste tähelepanu 2. oktoobri 2003. aasta kohtuotsusele ja palus teatada selle täitmiseks võetud meetmetest.
   Luksemburgi ametiasutused osutasid oma vastuses suurhertsogi määruse eelnõule, mis valmib hiljemalt novembris 2004.
   Komisjon esitas 14. detsembril 2004 põhjendatud arvamuse, kutsudes Luksemburgi Suurhertsogiriiki võtma arvamuse järgimiseks vajalikke meetmeid kahe kuu jooksul.
   Luksemburgi ametiasutused selgitasid 19. septembri 2005. aasta kirjas, et Conseil d'Etat leidis oma 12. oktoobri 2004. aasta arvamuses, et põhiseaduse kohaselt on määruse eelnõu kohaldamisala seaduse reguleerimisobjektiks.
   Komisjoni käsutuses oleva teabe kohaselt ei ole Luksemburgi Suurhertsogiriik kõnealust direktiivi ikka veel üle võtnud.
   Vastavalt EÜ artikli 228 lõike 2 teise lõigu teisele lausele näitab komisjon hagiavalduses ära põhisumma või trahvi suuruse, mida ta asjaolusid arvestades peab sobivaks lasta asjassepuutuval liikmesriigil maksta.
   Antud juhul leiab komisjon, et trahv 9 000 eurot päevas on vastavuses rikkumise raskuse ja kestusega ning arvestab vajadust anda sellele trahvile vajalik preventiivne toime.
   
      (1)  Nõukogu 5. aprilli 1993. aasta direktiiv 93/15/EMÜ tsiviilotstarbeliseks kasutamiseks mõeldud lõhkematerjalide turuletoomist ja järelevalvet käsitlevate sätete ühtlustamise kohta (EÜT L 121, 15.5.1993, lk 20).